NA RAI NI IVOLATABU | VAKAVINAVINAKA
Vakavinavinaka
E bibi me tiki ni noda bula na vakavinavinaka. Sa vakadinadinataki ni yaga qori ena noda bula vakayago, ivakarau ni vakasama, kei na ivakarau ni lomada.
Ena yaga vakacava ena nomu bula na vakavinavinaka?
KA ERA KAYA NA SAENITISI
E tukuni ena dua na ulutaga ni ivola na Harvard Mental Health “ni dau vakavu marau vakalevu na vakavinavinaka. E totoka na ivakarau ni yalo e uqeta na vakavinavinaka, qai sotavi kina e levu na ka marautaki. Ena bulabula vinaka kina vakayago e dua, ena vukei koya me vosota na veika dredre, qai dei nona veitokani.”
KA E KAYA NA IVOLATABU
Eda uqeti ena iVolatabu meda dau vakavinavinaka. A vola na yapositolo o Paula: “Me laurai na nomuni vakavinavinaka.” E rawa ni veiuqeti va qori o Paula ni dau vakavinavinaka sara ga o koya. Kena ivakaraitaki, a ‘vakavinavinakataka tiko ga na Kalou’ ena nodra ciqoma e levu na itukutuku e vunautaka vei ira. (Kolosa 3:15; 1 Cesalonaika 2:13) Ke o via marau dina, kua ni vakavinavinaka ga ena so na gauna. Ia me tiki sara ga ni nomu bula na vakavinavinaka. Na vakavinavinaka ena taqomaki iko mai na itovo o na sega ni taleitaki kina qai vakaseavutaka nomu marau me vaka na nanumi iko ga, vuvu, kei na yaloca.
E vakasakiti na nona dau vakavinavinaka na Dauveibuli, vei keda mada ga na tamata! E kaya na Iperiu 6:10: “Sega ni tawayalododonu na Kalou me guilecava na nomuni cakacaka kei na loloma oni vakaraitaka ena vuku ni yacana.” Kena ibalebale e tawayalododonu na Dauveibuli ke sega ni dau vakavinavinaka.
“Moni marau tiko ga. Ni vakavinavinakataka na ka kece.”
—1 Cesalonaika 5:16, 18.
E yaga vakacava ena noda veimaliwai kei ira eso tale na noda dau vakavinavinaka?
KA SA VAKADINADINATAKI
Nida vakavinavinaka vua e dua e soli iloloma vei keda, e vosa vakayalovinaka se vukei keda, ena kila o koya ni taleitaki se marautaki na ka e solia se cakava. Ke caka vinaka tale ga vei iko e dua na vulagi ni dolava na katuba, ena marau vakalevu ke o vakavinavinakataki koya.
KA E KAYA NA IVOLATABU
E kaya o Jisu: “Moni dau soli ka, ena qai soli vei kemuni. Era na sova ina nomuni ilobi ni isulu e dua na ivakarau e sinai vinaka, ena tabaki sobu, ena kuretaki, ena vuabale.” (Luke 6:38) Rogoca mada na italanoa qo me baleti Rose, dua na goneyalewa galu mai Vanuatu.
E dau tiko o Rose ena nodra soqo ni lotu na iVakadinadina i Jiova. Ia e sega ni kila na ka e vakamacalataki ni sega ni kila na vosa vagalu, e sega tale ga ni dua na lewenilotu e kila na vosa vagalu. Erau qai gade yani e dua na veiwatini rau kila vinaka na vosa vagalu. Ni rau via vukei Rose, rau tekivuna kina na vuli vosa vagalu. E kaya ena marau o Rose: “Au kalougata dina ni levu na noqu itokani era lomani au.” Dua na veivakalougatataki vei rau na veiwatini nodrau raica na marau i Rose, kei na nona sa vakaitavi ena soqo ni lotu. E marautaka tale ga o Rose na nodra sasaga eso mera vulica na vosa vagalu me vakarawarawataka na veivosaki.
“O koya e cabora na vakavinavinaka me nona isoro e vakalagilagi [koya na Kalou].”
—Same 50:23.
O na bucina vakacava na yalo ni vakavinavinaka?
KA E KAYA NA IVOLATABU
E veisemati vinaka na ka eda vakila kei na ka eda vakasamataka. E masuta o Tevita vua na Kalou: “Au vakasamataka vakatitobu na nomuni cakacaka kece, au vakasamataka vakabibi na cakacaka ni ligamuni.” (Same 143:5) Io, e dau vakasamataka vakatitobu o Tevita na ka e cakava ena vukuna na Kalou. Na nona dau vakasamataka na cakacaka i Jiova ena nona bula taucoko e uqeti koya me dau vakavinavinaka.
E veivakasalataki na iVolatabu: ‘Ni dau vakananuma na ka kece ga e dina, e uqeta na veilomani, e rogo vinaka, e kilikili, e ganita me vakacaucautaki.’ (Filipai 4:8) E vakabibitaki ena matavosa “dau vakananuma” meda dau vakasama vakatitobu. Qori ena uqeti keda meda dau vakavinavinaka.
“[Ena] vakaraitaka na yalomatua na vakanananu ni lomaqu.”
—Same 49:3.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn nno_Latn fij_Latn fij_Latn fij_Latn fij_Latn fij_Latn nno_Latn